Stakende werkers veroorsaak chaos by hospitaalStakende werkers het glo chaos by die Charlotte Maxeke-hospitaal in Johannesburg veroorsaak. Foto: ANA “Hulle het verlede week chaos by die hospitaal veroorsaak en Dinsdag moes die polisie rubberkoeëls afvuur om hulle uitmekaar te jaag,” het Jack Bloom, DA-lid van die Gautengse wetgewer, gesê. “Ek het Donderdag die hospitaal besoek en hope vullis, insluitende mediese afval, aangetref wat op verskeie plekke uitgegooi is. Die koeldrankmasjien is ook omgegooi,” het hy gesê. “Personeel het aan my gesê dat die betogende werkers deur die sale gegaan het, hulle geïntimideer het en bedrywighede ontwrig het. Baie operasies moes gekanselleer geword het weens ŉ tekort aan skoon linne.” Volgens Bloom is die meeste van die betogers lede van die National Education, Health, and Allied Workers’ Union (Nehawu), insluitend verpleegsters, skoonmakers en portiere, maar daar was ook mense van buite betrokke. Volgens Bloom was daar EFF-ondersteuners onder die hospitaalwerkers wat gestaak het. Hy het gesê die betoging het gegaan oor die niebetaling van oortydgeld en prestasiebonusse en die werkers beweer dat die bestuur nie met hulle oor dié kwessies kommunikeer nie. “Hul besware kan moontlik geldig wees, maar om ŉ hospitaal om te keer en die veiligheid van pasiënte in gedrang te plaas, kan nie onder enige omstandighede toegelaat word nie,” het hy gesê. “Die Gautengse departement van gesondheid moet ŉ hofinterdik teen hierdie onwettige optrede kry en die polisie moet die mense in hegtenis neem wat gewelddadig optree.”